《晚归》
明代·吴孺子

水国春无际，阴霾晚始晴。
醉邀花共笑，归与月同行。
启户邻姬问，排舟稚子迎。
人家欲灯火，犹有隔林莺。

作者简介：浙江兰溪人，一作金华人，字少君，号破瓢道人、嫩和尚、玄铁、元道人、赤松山道人。家本富有，中年妻死，弃其产，购法书名画，游江湖间。好《离骚》、《老》、《庄》，长于鉴别古物。工诗，善画鸡鹜水鸟。后居僧寺，隆庆末卒。